ไดเมทหวังพลิกกำไรรอบ3ปี-
รายได้มาร์จินสูงลิ่วถึง35%เพิ่มกำลังผลิตรับยอดขายพุ่ง
11 ต.ค. 2555

รายได้มาร์จินสูงลิ่วถึง35%เพิ่มกำลังผลิตรับยอดขายพุ่ง
“ไดเมท” มั่นใจพลิกมีกำไรรอบ 3 ปี หลังรายได้มาร์จินพุ่ง เล็งลงทุนเพิ่มยอดขาย ชี้ NVDR ไล่เก็บหุ้น ดันราคาทะยาน
นายสุรพล รุจิกาญจนา กรรมการผู้จัดการ บริษัท ไดเมท (สยาม) หรือ DIMET เปิดเผยว่า บริษัทคาดว่าผลการดำเนินงานในรอบบัญชี ก.ค. 2555-มิ.ย. 2556 จะพลิกกลับมามีกำไรได้เป็นครั้งแรกในรอบ 3 ปี เพราะบริษัทมีรายได้สูงขึ้นจากการเพิ่มช่องทางจำหน่ายสินค้าเข้าไปในร้านค้าปลีกขนาดใหญ่ (โมเดิร์นเทรด)
ขณะที่อัตรากำไรขั้นต้น (มาร์จิน) ก็ปรับตัวเพิ่มขึ้นเช่นกัน เนื่องจากต้นทุนวัตถุดิบมีความผันผวนลดลง ประกอบกับบริษัทได้ปรับราคาสินค้าขึ้นเล็กน้อย
“งวดบัญชีนี้บริษัทตั้งเป้ารายได้ไว้ที่ 430 ล้านบาท เพิ่มขึ้น 10% จากงวดบัญชีก่อน ซึ่งเป็นเป้าหมายที่เป็นไปได้สูง เพราะเราทำการตลาดมากขึ้น ไม่ว่าจะเป็นสีกันสนิม สีทาอาคาร และสีทาไม้ ซึ่งได้รับการตอบรับจากลูกค้าค่อนข้างดี ทำให้เห็นแนวโน้มยอดขายเพิ่มขึ้นต่อเนื่อง ขณะที่มาร์จินก็น่าจะเพิ่มขึ้นเป็น 30-35% จาก 25-30% ในงวดบัญชีก่อน” นายสุรพล กล่าว
ทั้งนี้ บริษัทตั้งเป้าเพิ่มช่องทางจำหน่ายสินค้าเป็น 40 แห่ง ภายในกลางปี 2556 โดยเฉพาะในส่วนของโมเดิร์นเทรด ซึ่งปัจจุบันมีอยู่ 5 สาขา จะเพิ่มขึ้นเป็น 20 สาขา ภายในกลางปีหน้า แบ่งเป็นสาขาในห้างโฮมโปร 10 แห่ง และห้างค้าปลีกขนาดใหญ่ที่กำลังเจรจาอีก 10 แห่ง โดยมั่นใจว่าสาขาในโมเดิร์นเทรดทั้ง 20 แห่ง จะสร้างยอดขายได้ถึงปีละ 120 ล้านบาท หรือเฉลี่ยสาขาละ 5 แสนบาทต่อเดือน
นอกจากนี้ บริษัทยังมีแผนขยายตัวแทนจำหน่าย (ดีลเลอร์) ในต่างจังหวัดให้มากขึ้น เพื่อให้สินค้าเข้าถึงลูกค้าได้อย่างกว้างขวาง ปัจจุบันบริษัทใช้กำลังผลิตสีอยู่ที่ประมาณ 70% ของกำลังผลิตรวม และคาดว่าภายใน 12 ปีนี้ น่าจะใช้กำลังผลิตเพิ่มขึ้นเป็น 100% หรือมีกำลังผลิตสีรวม 6 ล้านลิตรต่อปี ทำให้ต้องลงทุนขยายโรงงานและซื้อเครื่องจักรใหม่ เพื่อเพิ่มกำลังผลิตอีก 2030% รองรับยอดขายที่น่าจะสูงขึ้น โดยเบื้องต้นคาดว่าต้องใช้เงินลงทุนไม่ต่ำกว่า 30 ล้านบาท ซึ่งเงินทุนส่วนใหญ่จะมาจากการใช้สิทธิแปลงวอร์แรนต์จำนวน 90 ล้านหน่วย มีการใช้สิทธิเต็มก็จะได้เงินทั้งสิ้น 45 ล้านบาท 
นายสุรพล กล่าวด้วยว่า สาเหตุที่ราคาหุ้น DIMET เพิ่มขึ้นต่อเนื่องในช่วงที่ผ่านมา เป็นเพราะมีนักลงทุนเข้ามาซื้อหุ้นผ่านใบสำคัญแสดงสิทธิในหลักทรัพย์อ้างอิงไทย (NVDR) จำนวนมาก
วันที่ 11 ต.ค. ภายหลังบริษัทแถลงข่าวเรื่องจะมีกำไร ส่งผลให้มีแรงไล่ซื้อหุ้นเข้ามาในช่วงบ่าย ทำให้ราคาดีดขึ้นอย่างรวดเร็วไปสูงสุดที่ 2.52 บาท และอ่อนตัวลงมาปิดที่ 2.24 บาท เพิ่มขึ้น 0.24 บาท หรือ 12% ด้วยมูลค่าการซื้อขายมากถึง 150 ล้านบาท